ዶራን ወያነ

ዘገርም ኢዩ! እንታይ ስለ ዝተርኽበ ወይ ናበይ ንምብጻሕ ኢዩ እዚ ኩሉ ዶሮን ዶሮ ዘብለኪ ዘሎ ወያነ። እንጀራ ኤሪትራ በልዒኪ ዝዓበኺ፡ ወዲ-ዓከር በሊዕኪ ኣብ ሰውራ ዝተመሃርኪ፡ ሓራ መሬት ሳሕል አርትራ ስለ ዝረገጽኪ ከም ካብ ሓደ ዓቢ ወተሃደራዊ ኣካዳሚ ከምዝወድእኪ ካብ ኤሪትሪ ናብ ኢትዮጵያ ምስ ከድኪ፡ ኣነኮ ኣብ ሻዕብያ ዝተመሃርኩ ምስ ሻዕቢያ ኮይነ ዝተዋጋእኩ ኢልኪ ንነብስኺ ኣብ ልዕሊ ካልኦት ወየንትን ውድባትን ፍልይቲ ገርኪ ትርእያ ከምዝነበርኪ ዝርሳዕ ኣይኮነን።

ኣብቲ ሰማንያታት ድርቅን ጥምየትን ዝነበረሉ ተጋዳላይ ሻዕብያ ኣታ ወያነ ኣለዉና ሓሓንቲ ኩላሶ ኮሉስኩም ንወያነ ግደፍሎም ኢሉ ዘድረረኪ ከመይ ገርኪ ረሲዕክዮ፡ኣጋይሽ መጺኦምና ተባሂሉ ናይ ሕሙማት ሽኮርን በርበረን ዝነበረ ንዓኺ ንመራሕቲኺ ኣንቲ ጠላም እንግዶት ተገሪልኪ።እወ ነቲ ከስዐኺ ሕምብርቲ ዘይብሉ።ቀልዕለም ዘይትብሊ ብጀካ ሃቡኒ ዘይትፈልጢ።

ኣነ ነብሰይ ይኽእል ኢየ ኢልኪ ሓይሊኺ ተኣማሚንኪ ዝምድና በትኽኪ፡ ግን ምስ ተደሰቕኪ፡ ኣብ 1988 ኣነ ምስ ሻዕቢያ ኣብ ዝኾነ ቦታ ኣብ ዝኾነ ዕለት ዘተ ኪገብር ኢየ ኢልኪ ሓቲትኪ መታን ኪትብለጺ። ኮይኑ ከኣ ዝምድና ተመሊሱ ሳላ ሻዕቢያ ከኣ ሽረ ናጻ ወጺኣ።ኣብዚ ዝሓየልክን ዝደልደልክን መሲሉኪ፡ ነብሰይ ክኽእል (ዓረብያ ገዚኤ ኢየ ነብሰይ ኪኢለ ኢየ) ኢየ ኢልኪ ግን ኣይኮነን፡ ኣብ ደብረ-ታቦር ግንባርኪ ምስ ተሃረምኪ በጃኹም ሓጉዝኒ ምስ በልኪ ሳላ ሻዕብያ ሂወት ረኺብኪ። ካብኡ ዝቐጸለ ሓገዝ ከኣ ኮብኩቡ ኣዲስ-ኣበባ የእቲውኪ።

ኮይኑ ግን ነቲ ሓዳርኪ ዘውጻእኪ ገዲፍኪ፡ ምልማን ኣመልኪ ስለ ዝኾነ፡ ንህዝቢ ኢትዮጵያ ጠልሚኪ፡ ናብቲ ዝያዳ ይተኽቦለይ ዝበልክዮም ተጸጊዕኪ። ህዝቢ ኢትዮጵያ ናብ ዕሱብ ወተሃደር ቀይርኪዮ፡ ብስም ናይ ኣፍሪቃ ሓድነት ወተሃደራት ናብ ኩናት ደቕዲቕኪዮ፡ መታን እታ ናይ መለመኒኻ ሳንጣ ክትመልኣልኪ።

ወያነ ናይ ሓያልን ተለኣኻኺት ከዳሚት ንህዝባ ኣሕሊፋ ትህብ መሬታ ትሸይጥ ዘይኮነት ንህዝባ ጠሊማ ሎቖታኣ ኪትመልእ ላዕልን ታሕትን ትብል ዘላ ከዳዕ ውድብ ኢያ። ኣብዚ እዋን እዚ ከኣ እንታይ ኢዩ ሓፍሓፍ ዘብላ ወይ ደሮን ደሮን ዘብላ ዘሎ ምርጫ ይመጽእ ስለ ዘሎ ኣነ ከምዚ ገይረ ንክትብል ድዩ? ኣብ ዝሓለፈ ወርሒ ኣብ መበል 40 ዓመት ናይ ዝወድቕ ዘሎ ውድብ ወያነ ንርኣዩለይ ስምዑለይ ናይ ጎረባብቲ ሃገራት መራሕቲ ዓዲምካ ዳንከራ ናይ ምንታይ መርኣያ ኢዩ።ዝጠመዩ ህዝባ እንተትዕንግል ምሓሸ ነይሩ።

ዶራን ውያነ ብፍላይ ክሳዕ ምርጫ ዝካየድ ብዙሕ ትኪ ከተትክኽ ኢያ ደሮና ክትዱሩና ኢያ ንህላወኣ ከተረጋግጽን ንጎይተታ ከተእምንን ክትዛረብን ኪትልእክን ከምዝኾነት ብዙሕ ኣይግረመና። ሕጅውን ከም ቀደምና ሸጥ መዓንጣና።

ዓወት ንሓፋሽ

ኣስመላሽ ገብረመድን